《曹仁宪谨荣寿》
清代·李呈辉

天锡公纯嘏，气象著轩昂。年高德弥劭，海滨教化良。

爱民询疾苦，敦俗劝农桑。顿起菁莪化，文运开一方。

善政兼善教，遗爱诵甘棠。五载牛刀试，口碑载不忘。

欣逢岳降日，愿进九霞觞。遐算南山拟，令名北斗望。

昔有洛阳老，聚会耆英堂。今有我仁宪，姓氏并标扬。

后先相济美，福禄寿而康。吾侪何以颂，俚言赋一章。

作者简介：李呈辉，清道光年间（1821～1850）人士。生平不详。